Κανονισμός αριθ. 39 της Οικονομικής Επιτροπής των Ηνωμένων Εθνών για την Ευρώπη (OEE/HE) - Ενιαίες διατάξεις σχετικά με την έγκριση οχημάτων όσον αφορά τον εξοπλισμό ταχυμέτρου περιλαμβανομένης και της εγκατάστασης του(1)

1. ΠΕΔΙΟ ΕΦΑΡΜΟΓΗΣ

Ο παρών κανονισμός ισχύει για την έγκριση οχημάτων των κατηγοριών L, M και N(2).

2. ΟΡΙΣΜΟΙ

Για τους σκοπούς του παρόντος κανονισμού:

2.1. Υπό τον όρο "έγκριση οχήματος" νοείται η έγκριση ενός τύπου οχήματος όσον αφορά τον εξοπλισμό ταχυμέτρου περιλαμβανομένης και της εγκατάστασής του.

2.2. Υπό τον όρο "τύπος οχήματος όσον αφορά το ταχύμετρό του" νοούνται τα οχήματα τα οποία δεν παρουσιάζουν ουσιώδεις διαφορές μεταξύ τους, οι οποίες μπορούν να αφορούν, ιδιαίτερα, τα παρακάτω:

2.2.1. τον κωδικό μεγέθους των ελαστικών επισώτρων που έχουν επιλεχθεί από το σύνολο των ελαστικών επισώτρων κανονικής ανάρτησης·

2.2.2. τη γενική σχέση μετάδοσης, περιλαμβανομένων και τυχόν μειωτήρων ταχύτητας, ως προς το ταχύμετρο·

2.2.3. τον τύπο του ταχυμέτρου, όπως χαρακτηρίζεται από:

2.2.3.1. τις ανοχές του μηχανισμού μέτρησης του ταχυμέτρου·

2.2.3.2. την σταθερά της συσκευής·

2.2.3.3. την περιοχή των απεικονιζόμενων ταχυτήτων.

2.3. Υπό τον όρο "ελαστικά επίσωτρα κανονικής ανάρτησης" νοείται ο τύπος ή οι τύποι ελαστικών επισώτρων που προβλέπονται από τον κατασκευαστή για τον τύπο του υπό εξέταση οχήματος· τα ελαστικά επίσωτρα χιονιού δεν θεωρούνται ως ελαστικά επίσωτρα κανονικής ανάρτησης·

2.4. Υπό τον όρο "κανονική πίεση πορείας" νοείται η πίεση πλήρωσης εν ψυχρώ που καθορίζεται από την κατασκευαστή, αυξημένη κατά 0,2 bar·

2.5. Υπό τον όρο "ταχύμετρο" νοείται το τμήμα του εξοπλισμού ταχυμέτρου το οποίο υποδεικνύει στον οδηγό τη στιγμιαία ταχύτητα του οχήματός του(3)·

2.5.1. Υπό τον όρο "ανοχές του μηχανισμού μέτρησης του ταχυμέτρου" νοείται η ακρίβεια του ιδίου του οργάνου μέτρησης της ταχύτητας, εκφραζόμενη υπό τη μορφή των κατώτερων και ανώτερων ορίων ένδειξης της ταχύτητας για μια περιοχή εισαγωγών ταχύτητας·

2.5.2. Υπό τον όρο "τεχνική σταθερά του ταχυμέτρου" νοείται η σχέση μεταξύ των στροφών ή παλμών εισόδου ανά λεπτό και μιας συγκεκριμένης απεικονιζόμενης ταχύτητας·

2.6. Υπό τον όρο "άφορτο όχημα" νοείται το όχημα σε κατάσταση λειτουργίας, πλήρες με καύσιμα, ψυκτικό μέσο, λιπαντικά, εργαλεία και εφεδρικό τροχό (αν παρέχεται ως τυποποιημένος εξοπλισμός από τον κατασκευαστή του οχήματος), που μεταφέρει έναν οδηγό βάρους 75 kg, αλλά χωρίς συνοδηγό, προαιρετικά εξαρτήματα ή φορτίο.

3. ΑΙΤΗΣΗ ΓΙΑ ΧΟΡΗΓΗΣΗ ΕΓΚΡΙΣΗΣ

3.1. Η αίτηση για χορήγηση έγκρισης ενός τύπου οχήματος, όσον αφορά τον εξοπλισμό ταχυμέτρου περιλαμβανομένης και της εγκατάστασής του, υποβάλλεται από τον κατασκευαστή του οχήματος ή από δεόντως διαπιστευμένο αντιπρόσωπό του.

3.2. Η αίτηση συνοδεύεται από τα παρακάτω έγγραφα εις τριπλούν και από τα ακόλουθα στοιχεία:

3.2.1. περιγραφή του τύπου του οχήματος όσον αφορά τα είδη που αναφέρονται στις παραγράφους 2.2, 2.3, 2.4 και 2.5 παραπάνω· θα προσδιορίζεται ο τύπος του οχήματος.

3.3. Ένα άφορτο όχημα, αντιπροσωπευτικό του προς έγκριση τύπου, υποβάλλεται στην τεχνική υπηρεσία που είναι υπεύθυνη για τη διεξαγωγή των δοκιμών έγκρισης.

3.4. Η αρμόδια αρχή επιβεβαιώνει, πριν από τη χορήγηση έγκρισης τύπου, ότι έχουν ληφθεί τα κατάλληλα μέτρα τα οποία εξασφαλίζουν τον αποτελεσματικό έλεγχο της συμμόρφωσης της παραγωγής.

4. ΕΓΚΡΙΣΗ

4.1. Αν ο τύπος που υποβάλλεται προς έγκριση βάσει του παρόντος κανονισμού πληροί τις απαιτήσεις του κανονισμού όσον αφορά τον εξοπλισμό ταχυμέτρου περιλαμβανομένης και της εγκατάστασής του, χορηγείται έγκριση για τον συγκεκριμένο τύπο.

4.2. Σε κάθε εγκεκριμένο τύπο χορηγείται αριθμός έγκρισης. Τα δύο πρώτα ψηφία του αριθμού έγκρισης δηλώνουν τον υψηλότερο αριθμό της σειράς τροποποιήσεων που έχουν ενσωματωθεί στον κανονισμό κατά τη στιγμή έκδοσης της έγκρισης. Το ίδιο συμβαλλόμενο μέρος δεν πρέπει να χορηγεί τον ίδιο αριθμό σε άλλο τύπο οχήματος που υπόκειται στις διατάξεις της παραγράφου αριθ. 6 του παρόντος κανονισμού.

4.3. Στα συμβαλλόμενα μέρη της συμφωνίας που εφαρμόζουν τον παρόντα κανονισμό γνωστοποιείται η κοινοποίηση έγκρισης ή απόρριψης έγκρισης τύπου οχήματος σύμφωνα με τον παρόντα κανονισμό, μέσω εντύπου που ακολουθεί το υπόδειγμα του παραρτήματος 1 του παρόντος κανονισμού και μέσω διαγραμμάτων της εγκατάστασης, που υποβάλλονται από τον αιτούντα για έγκριση, σε μέγεθος όχι μεγαλύτερο του A4 (210 × 297 mm) ή διπλωμένο ώστε να επιτυγχάνεται το εν λόγω μέγεθος και σε κατάλληλη κλίμακα.

4.4. Σε κάθε όχημα που ανήκει στον εγκεκριμένο βάσει του παρόντος κανονισμού τύπο, τοποθετείται, σε σημείο εμφανές και εύκολα προσπελάσιμο, το οποίο καθορίζεται στο έντυπο της έγκρισης, διεθνές σήμα έγκρισης αποτελούμενο από:

4.4.1. έναν κύκλο που περιβάλλει το γράμμα "E", ακολουθούμενο από το χαρακτηριστικό αριθμό της χώρας η οποία έχει χορηγήσει την έγκριση(4)·

4.4.2. τον αριθμό του παρόντος κανονισμού, ακολουθούμενο από το γράμμα "R", μια παύλα και τον αριθμό έγκρισης στα δεξιά του κύκλου που προβλέπεται στην παράγραφο 4.4.1.

4.5. Αν το όχημα είναι σύμφωνο με έναν εγκεκριμένο τύπο, βάσει ενός ή περισσότερων κανονισμών που επισυνάπτονται στη συμφωνία, στη χώρα που έχει χορηγήσει έγκριση βάσει του παρόντος κανονισμού, δεν χρειάζεται να επαναλαμβάνεται το σύμβολο που ορίζεται στην παράγραφο 4.4.1· σε μια τέτοια περίπτωση, οι επιπρόσθετοι αριθμοί και τα σύμβολα όλων των κανονισμών βάσει των οποίων έχει χορηγηθεί έγκριση στη χώρα που έχει χορηγήσει έγκριση βάσει του παρόντος κανονισμού, τοποθετούνται σε κατακόρυφες στήλες στα δεξιά του συμβόλου που προβλέπεται στην παράγραφο 4.4.1.

4.6. Το σήμα έγκρισης πρέπει να είναι ευανάγνωστο και ανεξίτηλο.

4.7. Το σήμα έγκρισης τοποθετείται κοντά ή πάνω στην πινακίδα με τα στοιχεία που τοποθετεί ο κατασκευαστής στον εγκεκριμένο τύπο.

4.8. Στο παράρτημα 2 του παρόντος κανονισμού παρατίθενται παραδείγματα διαμορφώσεων σημάτων έγκρισης.

5. ΠΡΟΔΙΑΓΡΑΦΕΣ

5.1. Η οθόνη του ταχυμέτρου πρέπει να βρίσκεται εντός του άμεσου οπτικού πεδίου του οδηγού και πρέπει να είναι ευανάγνωστη τόσο κατά την ημέρα όσο και κατά τη νύχτα. Η περιοχή των απεικονιζόμενων ταχυτήτων πρέπει να είναι επαρκώς ευρεία, ώστε να περιλαμβάνει τη μέγιστη ταχύτητα που υποδεικνύει ο κατασκευαστής για το συγκεκριμένο τύπο οχήματος.

5.1.1. Στην περίπτωση των ταχυμέτρων που προορίζονται για τα οχήματα των κατηγοριών M, N και L3, L4 και L5, η διαβάθμιση θα είναι ανά 1, 2, 5 ή 10 km/h. Οι αριθμητικές τιμές της ταχύτητας θα παρουσιάζονται στην οθόνη ως εξής: όταν η μέγιστη τιμή στην οθόνη δεν θα υπερβαίνει τα 200 km/h, οι τιμές της ταχύτητας θα υποδεικνύονται ανά διαστήματα που δεν θα υπερβαίνουν τα 20 km/h. Όταν η μέγιστη τιμή στην οθόνη θα υπερβαίνει τα 200 km/h, τότε οι τιμές της ταχύτητας θα υποδεικνύονται ανά διαστήματα που δεν θα υπερβαίνουν τα 30 km/h. Τα υποδεικνυόμενα διαστήματα αριθμητικών τιμών ταχύτητας δεν είναι αναγκαίο να είναι ομοιόμορφα.

5.1.2. Στην περίπτωση οχημάτων που κατασκευάζονται για πώληση σε χώρα όπου ισχύουν οι μονάδες του αυτοκρατορικού συστήματος, τα ταχύμετρα θα φέρουν επίσης ενδείξεις σε μίλια ανά ώρα (mph)· οι διαβαθμίσεις θα είναι ανά 1, 2, 5 ή 10 mph. Οι τιμές της ταχύτητας θα υποδεικνύονται στον πίνακα ενδείξεων ανά διαστήματα που δεν υπερβαίνουν τα 20 mph, με πρώτη ένδειξη τα 10 ή 20 mph. Τα υποδεικνυόμενα διαστήματα τιμών ταχύτητας δεν είναι αναγκαίο να είναι ομοιόμορφα.

5.1.3. Στην περίπτωση ταχυμέτρων που προορίζονται για οχήματα των κατηγοριών L1 (μοτοποδήλατα) και L2, οι αναγνώσεις της οθόνης δεν πρέπει να υπερβαίνουν τα 80 km/h. Η διαβάθμιση θα είναι ανά 1, 2, 5 ή 10 km/h και οι σημειωμένες αριθμητικές τιμές της υποδεικνυόμενης ταχύτητας δεν θα υπερβαίνουν τα 10 km/h. Τα υποδεικνυόμενα διαστήματα αριθμητικών τιμών ταχύτητας δεν είναι αναγκαίο να είναι ομοιόμορφα.

5.1.4. Στην περίπτωση οχημάτων των κατηγοριών M, N και L3, L4 και L5 που κατασκευάζονται για πώληση σε χώρα όπου ισχύουν οι μονάδες του αυτοκρατορικού συστήματος, τα ταχύμετρα θα φέρουν επίσης ενδείξεις σε μίλια ανά ώρα (mph)· οι διαβαθμίσεις θα είναι ανά 1, 2, 5 ή 10 mph. Οι αριθμητικές τιμές της ταχύτητας θα υποδεικνύονται στην οθόνη ανά διαστήματα που δεν υπερβαίνουν τα 20 mph, με πρώτη ένδειξη τα 10 ή 20 mph. Τα υποδεικνυόμενα διαστήματα αριθμητικών τιμών ταχύτητας δεν είναι αναγκαίο να είναι ομοιόμορφα.

5.2. Η ακρίβεια του εξοπλισμού ταχυμέτρου θα ελέγχεται σύμφωνα με την παρακάτω διαδικασία:

5.2.1. Τα ελαστικά επίσωτρα θα ανήκουν σε έναν από τους τύπους κανονικής ανάρτησης όπως ορίζεται στην παράγραφο 2.3. του παρόντος κανονισμού. Θα διεξάγεται δοκιμή για κάθε τύπο ταχυμέτρου, η τοποθέτηση του οποίου προβλέπεται από τον κατασκευαστή.

5.2.2. Η δοκιμή θα εκτελείται με το όχημα χωρίς φορτίο. Για μετρητικούς σκοπούς μπορεί να φέρεται ένα επιπρόσθετο βάρος. Το βάρος του οχήματος και η κατανομή του μεταξύ των αξόνων θα υποδεικνύεται στην κοινοποίηση της έγκρισης (βλ. παράρτημα 1, παράγραφος 6).

5.2.3. Η θερμοκρασία αναφοράς στο ταχύμετρο θα είναι 23 °C ± 5 °C.

5.2.4. Κατά τη διάρκεια κάθε δοκιμής, η πίεση των ελαστικών επισώτρων θα είναι η κανονική πίεση λειτουργίας όπως ορίζεται στην παράγραφο 2.4.

5.2.5. Η δοκιμή του οχήματος πραγματοποιείται στις παρακάτω ταχύτητες:

>ΘΕΣΗ ΠΙΝΑΚΑ>

5.2.6. τα όργανα δοκιμής που χρησιμοποιούνται για τη μέτρηση της πραγματικής ταχύτητας του οχήματος θα έχουν ακρίβεια ± 0,5 %·

5.2.6.1. η επιφάνεια του στίβου δοκιμών, όταν χρησιμοποιείται, θα είναι επίπεδη και στεγνή, θα παρέχεται δε επαρκής πρόσφυση·

5.2.6.2. εάν κατά τη δοκιμή χρησιμοποιείται δυναμόμετρο με κύλινδρο, η διάμετρος του κυλίνδρου πρέπει να είναι τουλάχιστον 0,4 m·

5.3. Η απεικονιζόμενη ταχύτητα δεν θα είναι μικρότερη από την πραγματική ταχύτητα του οχήματος. Στις ταχύτητες δοκιμών που προσδιορίζονται στην παράγραφο 5.2.5 παραπάνω, θα υπάρχει η εξής σχέση μεταξύ της απεικονιζόμενης ταχύτητας (V1) και της πραγματικής ταχύτητας (V2).

>ΑΝΑΦΟΡΑ ΣΕ ΓΡΑΦΙΚΟ>

6. ΤΡΟΠΟΠΟΙΗΣΕΙΣ ΤΟΥ ΤΥΠΟΥ ΤΟΥ ΟΧΗΜΑΤΟΣ

6.1. Κάθε τροποποίηση του τύπου του οχήματος θα ανακοινώνεται στη διοικητική υπηρεσία που ενέκρινε τον τύπο του οχήματος. Η υπηρεσία μπορεί τότε είτε:

6.1.1. να θεωρήσει ότι οι τροποποιήσεις δεν είναι πιθανόν να επιφέρουν αξιόλογο δυσμενές αποτέλεσμα και ότι οπωσδήποτε το όχημα εξακολουθεί να πληροί τις απαιτήσεις, ή

6.1.2. να απαιτήσει μια επιπλέον έκθεση δοκιμής από την τεχνική υπηρεσία που είναι αρμόδια για τη διεξαγωγή των δοκιμών.

6.2. Η επικύρωση ή η απόρριψη της έγκρισης, στην οποία προσδιορίζεται η τροποποίηση, ανακοινώνεται στα συμβαλλόμενα μέρη της συμφωνίας που εφαρμόζουν τον παρόντα κανονισμό, σύμφωνα με τη διαδικασία που ορίζεται στην παράγραφο 4.3 παραπάνω.

7. ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ

7.1. Οι διαδικασίες συμμόρφωσης της παραγωγής πρέπει να είναι σύμφωνες με όσα ορίζονται στη συμφωνία, προσάρτημα 2 (Ε/ΟΕΕ/324-Ε/ΟΕΕ/TRANS/505/Αναθ. 2), με τις ακόλουθες απαιτήσεις:

7.2. Κάθε όχημα που εγκρίνεται βάσει του παρόντος κανονισμού πρέπει να κατασκευάζεται έτσι ώστε να συμμορφώνεται με τον εγκεκριμένο τύπο πληρώντας τις απαιτήσεις του σχετικού μέρους (των σχετικών μερών) του παρόντος κανονισμού.

7.3. Για κάθε τύπο οχήματος εκτελούνται επαρκείς έλεγχοι όσον αφορά τον εξοπλισμό ταχυμέτρου και την εγκατάστασή του· ιδιαίτερα, για κάθε τύπο οχήματος θα εκτελείται τουλάχιστον η δοκιμή που αναφέρεται στο παράρτημα 3 του παρόντος κανονισμού.

7.4. Η αρχή που χορήγησε την έγκριση τύπου μπορεί ανά πάσα στιγμή να επαληθεύσει τις μεθόδους ελέγχου της συμμόρφωσης που εφαρμόζονται σε κάθε εγκατάσταση παραγωγής. Η συνήθης συχνότητα αυτών των ελέγχων επαλήθευσης είναι μια φορά ανά διετία.

7.5. Όταν, κατά τις επαληθεύσεις και τους ελέγχους σύμφωνα με την παράγραφο 7.4 παραπάνω, προκύψουν μη ικανοποιητικά αποτελέσματα, η αρμόδια αρχή θα διασφαλίσει ότι θα ληφθούν όλα τα αναγκαία μέτρα ώστε να αποκατασταθεί το συντομότερο δυνατόν η συμμόρφωση της παραγωγής.

8. ΚΥΡΩΣΕΙΣ ΣΕ ΠΕΡΙΠΤΩΣΗ ΜΗ ΣΥΜΜΟΡΦΩΣΗΣ ΤΗΣ ΠΑΡΑΓΩΓΗΣ

8.1. Η έγκριση που χορηγείται για τύπο οχήματος σύμφωνα με τον παρόντα κανονισμό μπορεί να ανακληθεί αν δεν πληρούνται οι απαιτήσεις που ορίζονται στην ανωτέρω παράγραφο 7.1, ή αν τα οχήματα αποτύχουν στους ελέγχους που προσδιορίζονται στην ανωτέρω παράγραφο 7.

8.2. Εάν κάποιο συμβαλλόμενο μέρος στη συμφωνία, το οποίο εφαρμόζει τον παρόντα κανονισμό, ανακαλέσει έγκριση που έχει χορηγήσει κατά το παρελθόν, πρέπει να ενημερώσει άμεσα τα υπόλοιπα συμβαλλόμενα μέρη που εφαρμόζουν τον εν λόγω κανονισμό μέσω δελτίου κοινοποίησης, σύμφωνα με το υπόδειγμα που παρατίθεται στο παράρτημα 1 του παρόντος κανονισμού.

9. ΟΝΟΜΑΣΙΕΣ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΑΡΜΟΔΙΕΣ ΓΙΑ ΤΗ ΔΙΕΞΑΓΩΓΗ ΔΟΚΙΜΩΝ ΕΓΚΡΙΣΗΣ, ΚΑΘΩΣ ΚΑΙ ΤΩΝ ΔΙΟΙΚΗΤΙΚΩΝ ΤΜΗΜΑΤΩΝ

Τα συμβαλλόμενα μέρη της συμφωνίας που εφαρμόζουν τον παρόντα κανονισμό οφείλουν να κοινοποιούν στη Γραμματεία των Ηνωμένων Εθνών τα ονόματα και τις διευθύνσεις τόσο των τεχνικών υπηρεσιών οι οποίες είναι αρμόδιες για τη διεξαγωγή των δοκιμών έγκριση, όσο και των διοικητικών υπηρεσιών οι οποίες χορηγούν εγκρίσεις και στις οποίες πρέπει να αποστέλλονται τα έντυπα με τα οποία πιστοποιείται η έγκριση ή η επέκταση ή η απόρριψη ή η ανάκληση της έγκρισης που εκδίδεται σε άλλες χώρες.

(1) Δημοσίευση σύμφωνα με το άρθρο 4(5) της απόφασης 97/836/ΕΚ του Συμβουλίου της 27ης Νοεμβρίου 1997 (ΕΕ L 346 της 17.12.1997, σ. 78).

(2) Όπως ορίζεται στο παράρτημα 7 του ενοποιημένου ψηφίσματος για την κατασκευή οχημάτων (R.E.3) (έγγραφο TRANS/WP.29/78/Αναθ. 1/Τροπ. 2).

(3) Δεν περιλαμβάνεται το τμήμα ένδειξης της ταχύτητας του ταχογράφου, αν αυτό είναι σύμφωνο με τις προδιαγραφές έγκρισης τύπου οι οποίες δεν επιτρέπουν μια απόλυτη διαφορά μεταξύ της αληθινής και της υποδεικνυόμενης ταχύτητας που να είναι μεγαλύτερη από τις τιμές που είναι αποτέλεσμα των απαιτήσεων της παραγράφου 5.3 παρακάτω.

(4) 1 για την Γερμανία, 2 για την Γαλλία, 3 για την Ιταλία, 4 για τις Κάτω Χώρες, 5 για την Σουηδία, 6 για το Βέλγιο, 7 για την Ουγγαρία, 8 για την Δημοκρατία της Τσεχίας, 9 για την Ισπανία, 10 για την Γιουγκοσλαβία, 11 για το Ηνωμένο Βασίλειο, 12 για την Αυστρία, 13 για το Λουξεμβούργο, 14 για την Ελβετία, 15 (άνευ αντιστοιχίας), 16 για την Νορβηγία, 17 για την Φινλανδία, 18 για τη Δανία, 19 για τη Ρουμανία, 20 για την Πολωνία, 21 για την Πορτογαλία, 22 για την Ρωσική Ομοσπονδία, 23 για την Ελλάδα, 24 για την Ιρλανδία, 25 για την Κροατία, 26 για τη Σλοβενία, 27 για τη Σλοβακία, 28 για τη Λευκορωσία, 29 για την Εσθονία, 30 (άνευ αντιστοιχίας), 31 για τη Βοσνία-Ερζεγοβίνη, 32 για τη Λετονία, 33 (άνευ αντιστοιχίας), 34 για τη Βουλγαρία, 35 (άνευ αντιστοιχίας), 36 για τη Λιθουανία, 37 για την Τουρκία, 38 (άνευ αντιστοιχίας), 39 για το Αζερμπαϊτζάν, 40 για την Πρώην Γιουγκοσλαβική Δημοκρατία της Μακεδονίας, 41 (άνευ αντιστοιχίας), 42 για την Ευρωπαϊκή Κοινότητα (εγκρίσεις χορηγούνται από τα κράτη μέλη της με τα αντίστοιχα σήματα της ΟΕΕ), 43 για την Ιαπωνία, 44 (άνευ αντιστοιχίας), 45 για την Αυστραλία, 46 για την Ουκρανία, 47 για τη Νότια Αφρική και 48 για τη Νέα Ζηλανδία. Επόμενοι αριθμοί εκχωρούνται σε άλλες χώρες με τη χρονολογική σειρά κύρωσης από αυτές ή προσχώρησής τους στη συμφωνία σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα, τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές, οι δε αριθμοί που εκχωρούνται κατ' αυτόν τον τρόπο ανακοινώνονται στα συμβαλλόμενα μέρη της συμφωνίας από το Γενικό Γραμματέα των Ηνωμένων Εθνών.

ΠΑΡΑΡΤΗΜΑ 1

>PIC FILE= "L_2004095EL.000602.TIF">

>PIC FILE= "L_2004095EL.000701.TIF">

ΠΑΡΑΡΤΗΜΑ 2

ΔΙΑΜΟΡΦΩΣΕΙΣ ΤΩΝ ΣΗΜΑΤΩΝ ΕΓΚΡΙΣΗΣ

Υπόδειγμα A

(βλέπε παράγραφο 4.4 του παρόντος κανονισμού)

>PIC FILE= "L_2004095EL.000802.TIF">

Το ανωτέρω σήμα έγκρισης, τοποθετημένο σε όχημα, αποδεικνύει ότι ο σχετικός τύπος οχήματος έχει εγκριθεί στην Ολλανδία (E 4) σύμφωνα με τον κανονισμό αριθ. 39. Ο αριθμός έγκρισης δηλώνει ότι η έγκριση χορηγήθηκε σύμφωνα με τις απαιτήσεις του κανονισμού αριθ. 39 στην αρχική του μορφή.

Υπόδειγμα B

(βλέπε παράγραφο 4.5 του παρόντος κανονισμού)

>PIC FILE= "L_2004095EL.000803.TIF">

Το ανωτέρω σήμα έγκρισης, τοποθετημένο σε όχημα, αποδεικνύει ότι ο σχετικός τύπος οχήματος έχει εγκριθεί στην Ολλανδία (E 4) σύμφωνα με τους κανονισμούς αριθ. 39 και 33(1). Οι αριθμοί έγκρισης δηλώνουν ότι, κατά τις ημερομηνίες χορήγησης των αντιστοίχων εγκρίσεων, οι κανονισμοί αριθ. 39 και 33 εξακολουθούσαν να βρίσκονται στην αρχική μορφή τους.

(1) Ο δεύτερος αριθμός δίδεται απλώς ως παράδειγμα.

ΠΑΡΑΡΤΗΜΑ 3

ΔΟΚΙΜΗ ΤΗΣ ΑΚΡΙΒΕΙΑΣ ΤΑΧΥΜΕΤΡΟΥ ΓΙΑ ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ

1. ΣΥΝΘΗΚΕΣ ΔΟΚΙΜΗΣ

Οι συνθήκες δοκιμής καθορίζονται στις παραγράφους 5.2.1. έως 5.2.6. του παρόντος κανονισμού.

2. ΑΠΑΙΤΗΣΕΙΣ

Η παραγωγή θεωρείται ότι είναι σύμφωνη με τον παρόντα κανονισμό αν τηρείται η παρακάτω σχέση μεταξύ της ταχύτητας που απεικονίζεται στην οθόνη του ταχυμέτρου (V1) και της πραγματικής ταχύτητας (V2):

Στην περίπτωση οχημάτων των κατηγοριών M και N:

>ΑΝΑΦΟΡΑ ΣΕ ΓΡΑΦΙΚΟ>;

Στην περίπτωση οχημάτων των κατηγοριών L3, L4 και L5:

>ΑΝΑΦΟΡΑ ΣΕ ΓΡΑΦΙΚΟ>;

Στην περίπτωση οχημάτων των κατηγοριών L1 και L2:

>ΑΝΑΦΟΡΑ ΣΕ ΓΡΑΦΙΚΟ>.